**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzata Képviselő-testületének***

***2024. február 12-i soros, nyílt képviselő-testületi üléséről***

*A jegyzőkönyv 5-22 -ig számozott oldalt tartalmaz.*

**J E G Y Z Ő K Ö N Y V**

Készült: 2024. február 12-én Kerecsend Község Önkormányzata Képviselő-testületének soros, nyílt képviselő-testületi ülésén (Kerecsend, Fő u. 55., 17.00 óra)

***Jelen vannak:***

Sári László polgármester

dr. Szász Kata jegyző

Forgácsné Román Rita alpolgármester

Suha József alpolgármester

Nagy Ferenc képviselő

Burai József képviselő

Prokaj Milán képviselő

Fónad István képviselő

Barna Erika Berekerdő Óvodavezető

Schönberger Csaba Jakob NNÖ-elnök   
 Békési Eszter jegyzőkönyvvezető

1 fő helyi lakos

**Az ülésen elfogadott rendeletek:**

|  |  |
| --- | --- |
| 1/2024. (II.12.) önkormányzati rendelete | a mini bölcsődei ellátás igénybevételéről és a fizetendő térítési díjakról  szóló 5/2023. (III.27.) önkormányzati rendelet módosításáról |

**Az ülésen elfogadott döntések:**

|  |  |
| --- | --- |
| 3/2024. (II.12.) határozat | Ülésterv határozat |
| 4/2024. (II.12.) határozat | Polgármesteri szabadságolás határozat |
| 5/2024. (II.12.) határozat | Közös hivatal költségvetése határozat |
| 6/2024. (II.12.) határozat | Könyvtár beszámoló határozat |
| 7/2024. (II.12.) határozat | Könyvtár munkaterv határozat |
| 8/2024. (II.12.) határozat | Könyvtár szolgáltatási határozat |
| 9/2024. (II.12.) határozat | Ficánka szmsz határozat |
| 10/2024. (II.12.) határozat | Ficánka szakmai program határozat |
| 11/2024. (II.12.) határozat | Közbiztonságért polgárőr együttműködési határozat |
| 12/2024. (II.12.) határozat | Főépítész határozat |
| 13/2024. (II.12.) határozat | Településképi határozat rendelet módosításról |

*NAPIRENDEK*

1. Tájékoztató a lejárt határidejű határozatok végrehajtásáról és az előző testületi ülés óta tett intézkedésekről

előadó: Sári László polgármester

1. Javaslat a Képviselő-testület 2024. évi üléstervére

előadó: Sári László polgármester

1. Polgármester 2024. évi szabadságolási ütemterve

előadó: Sári László polgármester

1. Javaslat az Önkormányzat 2024. évi költségvetésére

előadó: Sári László polgármester

előkészítésben részt vesz: Pénzügyi Bizottság

1. Beszámoló a Közművelődési és Iskolai Könyvtár 2024. évi munkájáról, javaslat a 2024 évi munkatervre és a közművelődési szolgáltatási tervre, valamint a 2024. évi rendezvénytervre előadó: Forgácsné Román Rita könyvtáros
2. A mini bölcsődei ellátás igénybevételéről és a fizetendő térítési díjakról szóló 5/2023. (III.27.) önkormányzati rendelet módosítása

előadó: dr. Szász Kata jegyző

1. Ficánka Mini Bölcsőde szakmai program és szmsz névmódosítása

előadó: dr. Szász Kata jegyző

1. Egyebek

**Sári László polgármester**

Tisztelettel köszöntök mindenki a mai testületi ülésünkön. Köszöntöm a megjelent képviselőket, Barna Erika óvodavezetőt, Schönberger Csaba Jakob Német Nemzetiségi Önkormányzat elnökét. Annyi magyarázattal tartozom, hogy az ilyenkor megszokott költségvetésnél meghívott gazdálkodási előadónk most nem lesz jelen, hiszen nem a teljes költségvetést fogjuk ma tárgyalni. Ezt, ha minden sikerül, akkor a jövő héten egy rendkívüli ülés keretében kerül sor a teljes költségvetés tárgyalására. Az adott napirendi pontnál jegyző kisasszony fog adni részletes tájékoztatást. Megállapítom, hogy határozatképesek vagyunk. Kérdezem, hogy a napirendi pontokkal kapcsolatban van-e valakinek javaslata, észrevétele? Amennyiben nincs, akkor kérem, szavazzunk, ha haladhatunk a kiküldött napirenden szerint.

A képviselő-testület egyhangúlag elfogadta az ülés napirendjét.

**1. napirendi pont**

**Sári László polgármester**

Legutóbb előző év december 18-án volt soros testületi ülés, ezt követte január 19-én egy rendkívüli ülés. Az önkormányzati útlezárással kapcsolatban hozott határozatunk végrehajtása kissé elakad, a többi határozat végrehajtásra került. Az útlezárással kapcsolatban átadnám a szót jegyző kisasszonynak.

**dr. Szász Kata jegyző**

Február elején érkezett egy hiánypótlás a Közlekedési Osztály részéről, mely listázott bizonyos beszerzendő dokumentumokat. Egy dokumentum, ami problémás, amiben az önkormányzat nyilatkozik arról, hogy ez az útlezárás megfelel a településrendezési tervnek. Megkerestem ezzel kapcsolatban a főépítészünket és azt a választ kaptam, hogy nem felel meg a településrendezési terv, így ez a nyilatkozat most nem kiadható, rendezési tervet kellene módosítanunk ehhez a lezáráshoz. Ennek a folyamata nagyon hosszadalmas és nagyon költséges, közel egy millió forint lenne, csak ennek az egy területnek a módosítása. Azonban ebben az évben vagy a jövő évben az ipari park miatt módosításra kerül majd a településrendezési terv.

**Prokaj Milán képvielő**

Tisztelettel köszöntök mindenkit. Akkor nincs semmilyen lehetőség a lezárásra?

**dr. Szász Kata jegyző**

Törvényesen, szabályosan jelenleg nincs erre lehetőség. A törvényesség előtt ebben a formában nem állja meg a helyét. A többi dokumentumok készen is álltak volna, de a nyilatkozat nélkül nem fogadja be a Közlekedési Osztály, sajnálatos módon a rendezési tervben közforgalomtól el nem zárható, közhasználatú útként szerepel. Ezt az utat ki kellene venni, és mivel nem is szerepel a rendezési tervben magánút, ezt a megjelölést be kellene rakni.

**Prokaj Milán képvielő**

Olyan lehetőség sincs, hogy valamilyen indokkal lezárni, pl.: használhatatlan, életveszélyes?

**dr. Szász Kata jegyző**

A Közlekedési Osztály a hiánypótlásában el sem fogadta indokként a közbiztonsági okokat. Azzal a módszerrel, amit a testület szeretett volna, a sorompós lezárást, az nem lehetséges.

**Sári László polgármester**

Beszéltem a szomszédos ingatlan tulajdonosával, ő mindenképp fog oda kamerát kihelyeztetni.

A tájékoztató további részében említést tett, hogy még 2023. 12.21. napján a képviselőket és hivatal dolgozóit látta vendégül az önkormányzat, majd másnap zajlott le a falukarácsony. Köszönetet mondott a szervezőknek, civil szervezeteknek és minden résztvevőnek. Áttérve a 2024-es évre, január 2-án szükség volt soron kívül egy 0-s NAV igazolásra, melyhez Főispán úr segítségére volt szükség. Január 3-án egy utolsó egyeztetés történt az MBH bankkal és aznap megnyílt az önkormányzat hitelkerete. Január 9-én az iparterület fejlesztése kapcsán történt megbeszélés a pályázatírókkal. Január 10-én közjegyzőnél készült aláírási címpéldány. Január 11-én egy MFP pályázat került benyújtásra, egy fűnyíró kistraktorra 6 millió forint értékben. Január 12-én Magyar demokrata újságíró készített interjút a faluban élő külföldi munkavállalókkal kapcsolatban. Ugyanezen a napon a pályázatírókkal, projektmenedzsmenttel és a tervezőkkel volt tárgyalás az iparterület bővítésével kapcsolatban. Január 15-én Nyitrai Zsolt képviselő volt jelen egy megbeszélésen. Január 17-én befektetőkkel történt tárgyalás az iparterület kapcsán. Január 19-én rendkívüli testületi ülés volt, majd ezt követően 4 idézés ment ki, melyből 2 fő jelent meg és velük sikerült is végrehajtani az aggályos területek rendbetételét. Január 24-én jelent meg a 4 beidézett lakosból, 2 fő. Január 26-án volt Makláron volt egy egyeztetés a településrendezési terv módosításával kapcsolatban. Január 30-án ismét befektetők voltak itt megbeszélésen. Január 31-én Ghassan doktorral a szolgálati ház kapcsán, elindult az eljárás a közműszolgáltatás átírásához. Február 5-én a Heves Vármegyei Vízmű Zrt-vel volt egy megbeszélés az ivóvízre és szennyvízre vonatkozó alapdíjak bevezetésének kérdéseivel kapcsolatban. Február 6-án egyeztetést történt a rekortán pálya építésével kapcsolatban, valószínűleg 3x 10 Amper áramvételező hely és világítás is kialakításra kerül. Február 8. napján megbeszélés történt a helyi civil szervezetek vezetőivel a 2024-es év programjairól, rendezvényeiről. Ismét szerettük volna benyújtani a pályázatot ország fásítási programra, de a pályázati felületre nem sikerül a pályázatírónak belépni, így ez nem sikerült idén, korábban már kétszer sikerült. Ajándékba kaptunk ingyenesen fenyőfa, tuja és cserje csemetéket melyek a tavasz folyamán kikerülnek a közterületekre. A kamerák antennáinak áthelyezése megkezdődött. A malomból átkerülnek a templomtoronyba. Megkezdődött a régi és az új 13 db kamera karbantartása, valamint a 4 kamera kiépítése a temetőben.

A képviselő-testület tudomásul vette a tájékoztatót, kérdés-észrevétel nem volt.

**2. napirendi pont**

**Sári László polgármester**

Itt a szokásos napirendi pontokat terveztük be, de nyilván helyzettől függően alakulnak majd a napirendi pontok. Észrevétel vagy javaslat van-e?

**dr. Szász Kata jegyző**

Szeretnék kiegészítést tenni, hogy az április 29-i ülésen a védőnői beszámoló látható. A védőnők már nem az önkormányzat alá tartoznak, nincs beszámolási kötelezettségük. Kérdezem, hogy maradjon-e benne tájékoztatóként?

**Forgácsé Román Rita alpolgármester**

Igen, maradjon.

**Suha József alpolgármester**

Maradjon benne.

**dr. Szász Kata jegyző**

Rendben, ez esetben benne marad. A következő kérdés, hogy a közmeghallgatás időpontja mikor legyen? Még ez a testület, vagy pedig már az új testület tartsa meg a közmeghallgatást?

**Forgácsé Román Rita alpolgármester**

Én gondolom még a regnáló testület adjon lehetőséget a közmeghallgatásra, így május 31-ig tűzzünk ki egy időpontot.

**Sári László polgármester**

A március 25-ei ülésre mindenki gondolja át és mindenki mond egy javaslatot és majd döntünk. Más kérdés, észrevétel van-e még ezzel a napirenddel kapcsolatban? Amennyiben nincs, aki egyetért a javaslattal, szavazzon.

*A képviselő testület egyhangú szavazással (hét igen szavazattal) az alábbi határozatot fogadta el:*

**3/2024. (II.12.) határozat**

Kerecsend Község Önkormányzatának Képviselő-testülete megtárgyalta és elfogadta a Képviselő-testület 2024. évre szóló üléstervét.

Határidő: december 31.

Felelős: Sári László

**3. napirendi pont**

**Sári László polgármester**

A szabadságolást elég nehéz tervezni, decemberben több mint tíz napot vettem ki, hogy csökkenjen a 2024-es évre áthozott szabadság száma. Ez a szabadságolási ütemterv egy javaslat, a számok nagyjából lefedik a jelenlegi testület regnálási idejét. Más javaslata van-e valakinek?

Aki a támogatja a javaslatot, kérem szavazzon!

*A képviselő testület egyhangú szavazással (hét igen szavazattal) az alábbi határozatot fogadta el:*

**4/2024. (II.12.) határozat**

Kerecsend Község Önkormányzatának Képviselő-testülete megtárgyalta és elfogadta Sári László polgármester 2024. évi szabadságolási ütemtervét.

Határidő: azonnal

Felelős: Sári László

**4. napirendi pont**

**Sári László polgármester**

Jegyzőkisasszonynak adnék szót.

**dr. Szász Kata jegyző**

Ahogy polgármester úr már említette, a teljes költségvetés nem készült el, azonban az intézményi költségvetések teljes egészében elkészültek. Ez lefedi a közös hivatalt, óvodát és a bölcsődét, aminek már része a kettő családi bölcsőde is. A közös hivatal tekintetében az előző évek gyakorlatával ellentétben idén nem csak Kerecsendnek, hanem Demjénnek is el kell fogadnia a közös hivatali költségvetést, mert közös fenntartásban vannak, és a törvényi előírásoknak megfelelően, mindkét képviselő-testületnek el kell fogadnia. A mellékletben szerepel a normatív állami támogatások és az önkormányzati önerő is. A növekedés elsősorban az illetmények növekedése miatt emelkedett. Országosan emelkedett a bérminimum, így a Demjéni kirendeltségen 15 %-os emelés történt, Kerecsend ezt 8%-os emeléssel követné, valamint a cafetéria emelést fogadta el Demjén Község Önkormányzata, ennek a követését kérnénk Kerecsend Község Önkormányzatától, ez 375.000 Ft-ról 450.000 Ft-ra növekedne. A dologi kiadások egyeznek a tavalyi évi költségvetéssel. Az óvodánál 41%-as növekedett a költségvetés, ami a mindenki által ismeretes pedagógus béremelés miatt keletkezett. Itt fontos megemlíteni, hogy az önkormányzati finanszírozás 19 milliót írna elő, azonban ez az esélyteremtési támogatás miatt 18 millióval csökkenne, így az önkormányzat önerő csupán 1 706 000 Ft. lenne szükség. Ez a költség azért nem szerepel az óvodánál, mert ez az önkormányzat költségvetésénél fog majd szerepelni, amennyiben az úgy kerül utalásra ahogy kommunikálva lett az önkormányzat felé. A bölcsődei költségvetés egy teljesen új tábla, mert a bölcsődék egy intézményen belül szerepelnek. A bölcsődéknél létezik működési bevétel, ez a gondozási díj ez a Ficánka Mini Bölcsődénél 1 801 800 Ft, a családi bölcsődéknél 1 029 600 Ft. A családi bölcsődénél nullás az önerő, mert a 9 főre megigényelt támogatás 15,5 millió forintos finanszírozást eredményezett, azonban a kiadás kb. 10 milliós költséget jelentett. Betervezésre került az udvar felújítása, 2 nevelő alkalmazása, mert szükség van a Tádé Családi Bölcsőde megnyitására is és bekerült egy mosógép beszerzése, mert ez jelenleg hiányzik. A fennmaradó közel 5 millió forint esetében a központi költségvetés engedélyezi az átcsoportosítást. A Ficánka Mini Bölcsődére sajnos nem engedélyezett, mert teljesen más cofog számon és más szociális füleken szerepel, mint a családi bölcsőde. A költség a házi gondozásra átcsoportosítható. A házi gondozás minden évben önkormányzati önerőt vesz igénybe, ez most lecsökkenne közel 1 millió forintra.

**Sári László polgármester**

Láthatjuk, hogy a közös hivatalnál az önerő megemelkedett, máshogy tudjuk a közös költséget felosztani. Mielőtt az ülés elkezdődött, a Pénzügyi Bizottság ülésezett és nézte át a költségvetési táblázatokat. Átadnám a szót Fónad Istvánnak.

**Fónad István képviselő**

Köszöntök mindenkit. A Pénzügyi Bizottság határozatképesen, teljes létszámban megjelent és átnézésre kerültek a mellékletek. A PüB egyhangúan elfogadta a közös hivatal költségvetését, és átnézésre kerültek az óvoda és a bölcsőde költségei is. Erről most nem született döntés, erről nem kellett határozatot hozni. A PüB nevében a közös önkormányzati hivatal költségvetését szeretném elfogadásra javasolni a képviselő-testület részére is.

**Sári László polgármester**

Köszönjük szépen, kérdés, észrevétel van-e? Amennyiben nincs, kérem, hogy szavazzunk, kivételesen határozat formájában a közös hivatal költségvetéséről. Aki egyet ért, tegye fel a kezét.

*A képviselő testület egyhangú szavazással (hét igen szavazattal) az alábbi határozatot fogadta el:*

**5/2024. (II.12.) határozat**

Kerecsend Község Önkormányzatának Képviselő-testülete megtárgyalta és a határozat melléklete szerint elfogadta a Kerecsendi Közös Önkormányzati Hivatal 2024. évi költségvetését.

Felelős: dr. Szász Kata

Határidő: február 28.

**5. napirendi pont**

**Sári László polgármester**

A napirendi ponttal kapcsolatban alpolgármester asszonynak adnék szót.

**Forgácsné Román Rita alpolgármester**

Élnék a lehetőséggel, több ponton kiegészítés szükséges. A meghívóban nem közművelődési és iskolai könyvtár, hanem községi és iskolai könyvtár, valószínűleg elírásra került. Minden év január 31-ig megküldi a minisztérium és a könyvtári intézet a beszámoló készítéséhez szükséges sablont. Ez a sablon nem érkezett meg, így én az előző évekhez hasonlóan elkészítettem a beszámolót 2023-as évről, a munkatervet a 2024. évre, mutatószámokkal, sablonokkal és 2 héttel ezelőtt el is küldtem. Fél órával a mai ülés előtt érkezett az új sablon. Átnéztem és 1 ponton módosul, ami a pandémiára vonatkozik. Ezt a kérdéssort ki kell venni belőle, a további pontok megegyeznek a korábbi sablonnal. A 2024. évi mutatóknál a táblázatban van még kiegészítés. Február 9-én érkezett egy tájékoztatás, hogy a pedagógusok bére emelkedett 32 %-al emelkedett, a közművelődési dolgozók bére 3 %-al és én ezzel nem számoltam, így a 2024. évi mutatóknál 1.259.869 Ft az éves béremelés, ezt még fel kell tüntetni. Szintén a 2024. évi munkatervnél ki kell egészíteni – ma kaptam egy értesítőt – mert korábban ingyenes kiállítási anyagokra nyújtottam be pályázatot, és ma értesítettek, hogy egy holokauszt témájú és egy Pilinszky János élete és munkássága témájú pályázatot megnyertem. Majd júniusban és októberben lesz ezeknek a kiállításoknak a megnyitója a könyvtárban. Szeretném megköszönni az önkormányzatnak, nemzetiségi önkormányzatoknak és a civil szervezeteknek a közös munkát. A közművelődési feladatokkal kapcsolatban is szeretnék pár szót szólni. Köszönöm Barna Erikának, hogy helyet biztosított február 8-án a civil kerekasztal ülésnek, ahová minden civil szervezeti képviselőt, önkormányzati képviselőt, nemzetiségi képviselőt, intézményvezetőt meghívtam és a konstruktív együttgondolkodás eredményeképpen született meg a 2024. évi szolgáltatási terv és a rendezvénynaptár. A közművelési szolgáltatási terv kötelező, a rendezvénynaptár nem kötelező. A közművelődési rendeletben 7 alapszolgáltatásnak kell szerepelnie, melyből egy települési önkormányzatnak 2 kötelező, 4 választható, míg a 7 pedig már megyei jogú város, vagy népfőiskolai szint. Így is 3 alapszolgáltatást végzünk. Én nagyon örülök az NMI – 2022.-ben elindított népi mesterségek felelevenítésére tett kísérleteiknek, mely így ingyenesen biztosított alapanyagokkal, olyan elfeledett vagy kevés szaktudást igénylő mesterségeket tanítanak nekünk, videókkal és különböző segédanyagokkal, hogy tojásfestő és gyertyaöntő szakköreink indultak. Ezt kamatoztatni is szeretnénk, mert idén több kézműves foglalkozást is tervezünk a lakosság részére. A szolgáltatási tervben a falunap, majális, nemzeti ünnepek szerepelnek. Itt hozzávetőleges számokat írtam be, mert az élet úgyis felülírja a költségvetést, csak ilyen iránymutató számadattal számoltam. Elkészítettem a rendezvénynaptárunkat, ez sem a végleges verzió. Civil szervezetek, nemzetiségi önkormányzatok pályázati támogatásáról függ, hogyan fog változni a tervezett rendezvények nagysága és megvalósítása. Igyekeztem úgy összehangolni, hogy ne legyenek átfedések. Nyilván így is biztos lesznek. Ez a naptár kiegészül még az intézmények saját rendezvényeivel is, amik a lakosság részére nyilvánosak, látogathatóak lesznek. Ami minden esetben megtartásra kerül, a nemzeti ünnepeink, megemlékezéseink. Ami egy nagyon jó kezdeményezés volt és már évek óta igény mutatkozott rá, csak nem sikerült megvalósítani, ez a közös majális a sportpályán. Ezzel kapcsolatban márciusban lesz még egyeztetés, ahol szeretnénk konkretizálni a terveinket. Szeretnénk életet lehelni a hagyományok házába, április 27-én már egy rendezvénnyel csatlakozunk is egy országos programhoz. Ezen felül 3 rendezvény lenne még ünnepkörökhöz kapcsolatosan. Ennyit kívántam kiegészíteni. Kérdése van-e valakinek ezzel kapcsolatban?

**Sári László polgármester**

A tájházzal kapcsolatban sajnos elég jelentős állagromlás ment végbe az elmúlt években, nyújtottunk be pályázatot felújításra, de ezek a pályázatok sajnos elakadtak. Úgy néz ki, hogy a Kerecsend Közbiztonságáért Polgárőr Egyesület tagjai közül – néhányan az építőiparban dolgoznak – felajánlották, hogy ez első homlokzati hibákat kijavítják és a közfoglalkoztatottak is segítenek a munkálatokban. Ilyen rendezvényeknek mindig gyenge pontja a mosdó és a wc minősége, száma, esetleg hiánya. Még egy ilyen bővítést tervezünk, ennek a költsége kb. 160 000 Ft-ot tesz ki. A jelenleg megbízott vezetőtől türelmet kértem ezzel kapcsolatban. A márciusi adóbevételek megmutatják majd, hogy mik a lehetőségeink. A napirendi ponttal kapcsolatban van-e valakinek kérdése, észrevétele? Amennyiben nincs, kérem szavazzunk! Három darab határozatot kell hoznunk.

Aki elfogadja a 2023. évi beszámolót, kérem, tegye fel a kezét!

*A képviselő testület egyhangú szavazással (hat igen és 1 tartózkodom szavazattal) az alábbi határozatot fogadta el:*

**6/2024. (II.12.) határozat**

Kerecsend Község Önkormányzatának Képviselő-testülete megtárgyalta és elfogadta a kerecsendi Községi és Iskolai Könyvtár 2023. évi beszámolóját.

Felelős: Forgácsné Román Rita könyvtáros, Sári László polgármester

Határidő: azonnal

**Sári László polgármester**

Ki az, aki egyet ért a 2024. évi munkatervvel?

*A képviselő testület egyhangú szavazással (hat igen és 1 tartózkodom szavazattal) az alábbi határozatot fogadta el:*

**7/2024. (II.12.) határozat**

Kerecsend Község Önkormányzatának Képviselő-testülete megtárgyalta és elfogadta a kerecsendi Községi és Iskolai Könyvtár 2024. évi munkatervét.

Felelős: Forgácsné Román Rita könyvtáros, Sári László polgármester

Határidő: azonnal

**Sári László polgármester**

Ki az, aki elfogadja a közművelődési szolgáltatási tervet?

*A képviselő testület egyhangú szavazással (hat igen és 1 tartózkodom szavazattal) az alábbi határozatot fogadta el:*

**8/2024. (II.12.) határozat**

Kerecsend Község Önkormányzatának Képviselő-testülete megtárgyalta és elfogadta a kerecsendi Községi és Iskolai Könyvtár 2024. évi közművelődési szolgáltatási tervét.

Felelős: Forgácsné Román Rita könyvtáros, Sári László polgármester

Határidő: azonnal

**6. napirendi pont**

**Sári László polgármester**

A rendeletmódosítással kapcsolatban átadnám a szót jegyző kisasszonynak.

**dr. Szász Kata jegyző**

Mivel a mini bölcsőde alá bekerült a családi bölcsőde, így törvényi kötelezettségnek eleget téve kell szabályozni ennek a három intézménynek egy rendeletben a gondozási és terítési díjakat. A tavaly elfogadott rendelet kerülne módosításra, azzal hogy bekerül a két családi bölcsőde és ugyanazon gondozási és térítési díjjal működne tovább, mint a Ficánka mini bölcsőde. A tavaly elfogadott 520 Ft-os gondozási díj került be.

**Suha József alpolgármester**

1 főre 715 Ft, az étkezés naponta? Ez nagyon sok.

**dr. Szász Kata jegyző**

Ezt törvény határozza meg, hogy bölcsődékben ötszöri étkezés van és ennyi a térítése díj. Ezt a képet árnyalja, hogy a mini bölcsődében az étkezés ingyenes, a családi bölcsődében nem.

**Sári László polgármester**

Úgy gondolom mégis kezelhetőbb így, hogy egységes. Én mindenképpen elfogadásra javaslom.

Névszerinti szavazást kérek.

Sári László igen

Forgácsné Román Rita igen

Fónad István igen

Prokaj Milán igen

Burai József igen

Nagy Ferenc igen

Suha József igen

*A képviselő testület egyhangú név szerinti szavazással (hat igen szavazattal) az alábbi rendeletet fogadta el:*

**Kerecsend Község Önkormányzata Képviselő-testületének**

**1/2024. (II.12.) önkormányzati rendelete**

**a mini bölcsődei ellátás igénybevételéről és a fizetendő térítési díjakról**

**szóló 5/2023. (III.27.) önkormányzati rendelet módosításáról**

**7. napirendi pont**

**dr. Szász Kata jegyző**

A Ficánka mini bölcsőde szakmai programja és szmsz-e már tárgyalásra kerültek korábban. A névváltoztatás kapcsán került úgy módosítása, hogy mini és családi bölcsőde, azonban a Magyar Államkincstárral egyeztetve kiderült, hogy nem szükséges a névmódosítás és a Ficánka mini bölcsőde név alatt működhet a két családi bölcsőde is. Emiatt van szükség a két újabb határozatra.

**Sári László polgármester**

Van-e ehhez kapcsolódóan kérdés?

Amennyiben nincs, két határozat meghozatalára van szükség.

Aki egyet ért a bölcsődei szmsz-el, kérem szavazzon!

*A képviselő testület egyhangú szavazással (hét igen szavazattal) az alábbi határozatot fogadta el:*

**9/2024. (II.12.) határozat**

Kerecsend Község Önkormányzatának Képviselő-testülete megvitatta a Ficánka Mini Bölcsőde szervezeti és működési szabályzatára vonatkozó javaslatot és az alábbi döntést hozta:

1. A Képviselő-testület a Kerecsendi Ficánka Mini Bölcsőde szervezeti és működési szabályzatát a határozat melléklete szerinti szövegezéssel jóváhagyta.

2. A Képviselő-testület felkéri a jegyzőt, hogy a szabályzat közzétételéről gondoskodjon.

Határidő: február 29.

Felelős: Ludvig Zsoltné intézményvezető

**Sári László polgármester**

Aki elfogadja a szakmai programot, kérem tegye fel a kezét!

*A képviselő testület egyhangú szavazással (hét igen szavazattal) az alábbi határozatot fogadta el:*

**10/2024. (II.12.) határozat**

Kerecsend Község Önkormányzatának Képviselő-testülete megvitatta a Ficánka Mini Bölcsőde Szakmai Programjára vonatkozó javaslatot és az alábbi döntést hozta:

1. A Képviselő-testület a Kerecsendi Ficánka Mini Bölcsőde Szakmai Programját a határozat melléklete szerinti szövegezéssel jóváhagyta.

Határidő: február 29.

Felelős: Ludvig Zsoltné intézményvezető

**8. napirendi pont**

**dr. Szász Kata jegyző**

Egyebekben három előterjesztés lesz. Az első előterjesztés, ami kiküldésre is került a Kerecsend Közbiztonságáért Polgárőr Egyesület részéről együttműködési megállapodás, amely a KPE megállapodás mintájára készült el, azonban van benne olyan sajátosság, amit a KKPE kért.

**Sári László polgármester**

Ezzel kapcsolatban van-e még kérdés, kiegészítés? Amennyiben nincs, kérem, szavazzunk.

*A képviselő testület egyhangú szavazással (hét igen szavazattal) az alábbi határozatot fogadta el:*

**11/2024. (II.12.) határozat**

Kerecsend Község Önkormányzatának Képviselő-testülete megtárgyalta a Kerecsend Közbiztonságáért Polgárőr Egyesülettel történő Együttműködési Megállapodást, melyet a határozat melléklete szerinti szövegezéssel jóváhagyta.

Határidő: február 29.

Felelős: Sári László polgármester

**dr. Szász Kata jegyző**

Mai napon került kiküldésre az éves szokásos főépítészi szakértői szerződés. Minden évben elfogadásra kerül, egy éves időtartamra, ugyanazon óradíjjal.

**Sári László polgármester**

Kérdés, javaslat van-e ezzel kapcsolatban? Amennyiben nincs, szavazzunk.

*A képviselő testület egyhangú szavazással (hét igen szavazattal) az alábbi határozatot fogadta el:*

**12/2024. (II.12.) határozat**

Kerecsend Község Önkormányzatának Képviselő-testülete megtárgyalta Bernáth Mihály ev. benyújtott ajánlatát a települési főépítészi feladatok ellátására. A Képviselő testület az ajánlatot elfogadta a felsorolt feltételek mellett, és szerződéskötési/aláírási jogosultsággal ruházta fel Sári László polgármestert. A Képviselő-testület megbízza Sári László polgármestert, hogy a feladat ellátására a szerződést kösse meg.

Határidő: március 15.

Felelős: Sári László polgármester

**dr. Szász Kata jegyző**

Országosan módosításra került a településképi véleményezésről szóló jogszabály. Bizonyos rendelkezések, amik eddig önkormányzati hatáskörben voltak elérhetőek, azok most kikerültek a rendelkezések alól. A helyi rendeletet csak egy pontban érinti ez a szabályozás, ez az egymás mellett elhelyezhető reklámtáblákra vonatkozik. Ebben az előterjesztésben nem rendeletmódosításra kerülne sor, csak egy határozatot kellene hozni, mely beküldésre kerülne a Heves Vármegyei Kormányhivatal Építésügyi Hatósághoz. Az ő jóváhagyásukat követően kerülhet sor rendelet módosításra. Ez a márciusi ülésen kerülne napirendre a rendelet módosítás.

**Sári László polgármester**

Kérdés, észrevétel van-e az előterjesztéssel kapcsolatban? Amennyiben nincs, kérem, szavazzunk.

*A képviselő testület egyhangú szavazással (hét igen szavazattal) az alábbi határozatot fogadta el:*

**13/2024. (II.12.) határozat**

**Kerecsend** Község Önkormányzata Képviselő-testülete **Kerecsend** Község Önkormányzata Képviselő-testülete 10/2017. (X.9.) számú a településkép védelméről szóló rendelete módosításának eljárását megindítja, melyben a hatályos rendelet

*12.§.* (1) rendelkezései közül a

*„„c)       a reklámhordozók száma tekintetében:*

*ca)     reklámhordozó 10 méteres körzetében újabb reklámhordozó nem helyezhető el.”*

előírásai törlését kezdeményezi.

A rendelet módosítás eljárásrendjeként *a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló* 419/2021. (VII. 15.) Kormányrendelet (továbbiakban Kr.) 70. § a) alapján *rövid eljárás* lefolytatását kezdeményezi, miután a Kr.70/A. §szerint„a településképi rendelet módosítása – magasabb szintű jogszabályi változás átvezetésére való tekintettel – rendelkezés hatályon kívül helyezése érdekében történik”.

A rövid eljárásra való tekintettel a Kr. 78/D. § (1) szerinti *az elektronikus ügyintézés részletszabályairól szóló kormányrendelet szerinti biztonságos kézbesítési szolgáltatás* (a továbbiakban: biztonságos kézbesítési szolgáltatás) igénybevételével történő egyeztetési eljárási módszer alkalmazza.

A módosítási dokumentáció szakmai előkészítésére és az eljárásban való szakmai közreműködésre előírt települési főépítészi közreműködéssel Bernáth Mihály szakértőt bízza meg (főépítészi vizsga törzslapszáma: 2/2011 BM/TÉHÁT)

Felelős: Sári László polgármester

Határidő: azonnal

**Sári László polgármester**

Egyebekben valakinek, előterjesztés, hozzászólás?

**Suha József alpolgármester**

A fekvőrendőrrel kapcsolatban lenne észrevételem. A vállalkozó 6 cm helyett, 8-10 cm-es fekvőrendőrt csinált és leér az autók alja. Sokan jönnek hozzám panaszkodni ezzel kapcsolatban és azt mondják, ha károk keletkeznek az autókban feljelentik az önkormányzatot. Nem lenne lehetőség arra, hogy 2-3 cm-t lemaratni a tetejéről a vállalkozóval? Úgy gondolom ez a fekvőrendőr sehol nem felel meg, nem csak a Dankó úton. Kerültek kihelyezésre fák a fekvőrendőrök mellé, így nem tudják kikerülni és nem az út széle sérül. Polgármester úrnak milyen javaslata van erre?

**Sári László polgármester**

Én nem tudok erre javaslatot, meg kell kérdezni a vállalkozót. Ez a kihelyezett fenyőfa ez ideiglenes megoldás, mert azokat ki kell ültetni. A harmadik és negyedik negyedévtől minden valószínűség szerint egy új típusú Magyar Falu Program lesz, melyben pályáznánk még és ahol nem lettek az utak kijavítva, oda, ha az a 6-7 cm kopóréteg felkerül, pontosan jó lesz a fekvőrendőr is. Érkezett egy-két jelzés, de nem mindjárt öt.

**Prokaj Milán képviselő**

A vállalkozói szerződésbe bele lett foglalva, hogy hány cm legyen?

**Sári László polgármester**

Nem lett beleírva. Megnéztük Besenyőtelken és Füzesabonyban és azt kértem, hogy a kettő típus között legyen.

**Prokaj Milán képviselő**

Jó tehát ez a lehetőség megbukott, a vállalkozót nem lehet felelősségre vonni. Nekem az a tapasztalat, hogy ha az ember normálisan közlekedik rajta, akkor nem okoz gondot. Az más kérdés, hogy milyen műszaki állapotú autókkal közlekednek.

Olyan problémára szeretném felhívni a figyelmet, ami visszatérő, ez pedig a Gárdonyi utcában működő gyermekotthon. Sajnos ismét olyan lakóközösség van, akik a társadalmi együttélés szabályait nem igazán szeretnék betartani, legalábbis bizonyos emberek. Amiben én a problémát látom, hogy olyan nevelő-testület van – de nem mindenkire lehet ezt általánosítani – amit a múlt héten megtapasztaltam, hogy ők sem bírnak ezzel a helyzettel és nem is akarnak. Múlt hét szerda reggel fél 8 környékén tapasztaltam, hogy áll a házunk előtt egy csapat gyerek és dohányzik, majd jön egy újabb csapat gyerek a nevelővel és mindenki dohányzik. Kiszálltam az autóból, megkérdeztem, hogy ő-e a nevelő, válasz nem érkezett csak hívta a gyerekeket és mentek tovább, majd szóvá tettem a nevelőnek, hogy szerinte normális-e az, hogy a 12-14 éves gyerekek dohányoznak, nem jött válasz. Jó lenne, ha menne egy jelzés az irányító hatósághoz, hogy ezt tapasztaljuk és sajnos egyes nevelők sem urai a helyzetnek. Én megértem, hogy nehéz ez a szociális szféra és sokszor kerülnek a dolgozók olyan helyzetbe, hogy nem biztos, hogy alkalmasak a feladatra, de ezzel tényleg kezdeni kell valamit. Már csak azért is, mert ezek a gyerekek pár héttel ezelőtt kést fogtak egy Gárdonyi úti lakosra. Miután az illető kivette a gyerek kezéből a kést, a gyerek meg is fenyegette, hogy bemegy majd a házába a késért. Úgy tudom ebből rendőrségi ügy is lett. Ezek már nem olyan dolgok, ami felett el kellene, hogy nézzünk.

**Sári László polgármester**

Annyit kérnék, hogy ez legyen már írásba foglalva és ez a késes eset is kerüljön már leírásra. Elsőként mindenképp továbbításra kerül a fenntartó felé, de azt gondolom, hogy a következő ülésre a fenntartó képviselőjét vendégül látnánk.

**Prokaj Milán képviselő**

Kőrösi Csaba polgárőrség vezető is tudja ezt tanúsítani, mert volt olyan alkalom, mikor szolgálatban volt, hogy a nevelő megállította és behívta, hogy tegyen rendet a gyerekek között. Viszont az akkori nevelő kommunikációja sem volt igazán megfelelő a gyerekek felé, így valamilyen szinten nem csodálkozom, hogy komolyabb fejlődést a viselkedésben nem lehet elérni a fiataloknál. Tudjuk jól, hogy hogy került ide ez az intézmény, rákényszerítették a falura, voltak itt akkor olyan döntés hozók, akik ehhez a lakosság beleegyezése nélkül adták a nevüket.

**Forgácsné Román Rita alpolgármester**

Én egy rendelettel kapcsolatban lenne kiegészítő javaslatom. Én megnéztem a 13/2016. (XI. 21.) temető rendeletet és nem szerepel benne – mert annyira magától értetődő – de mégis szabályozni kellene valamilyen szinten, mert nem egyszer fordult elő az, hogy nem jelentették be, hogy temetés lesz. Sem a temetőgondnoknak, sem az önkormányzatnak nem jeleztek. Én úgy gondolom legalább 24 órával előtte legyen bejelentési kötelezettsége a temettetőnek, vagy a temetkezési vállalkozónak vagy bárki hozzátartozónak. Legyen írásos nyoma, hogy bejelentették. Nem tudom kinek mi a véleménye, én úgy gondolom, ezzel az egy mondattal legyen kiegészítve, még ha annyira magától is értetődik.

**Sári László polgármester**

Szerintem legalább egy 48 óra legyen, és írásban, mert ha hétvégére esik akkor problémák merülhetnek fel. De úgy gondolom, legyen ez előterjesztve a következő testületi ülésen.

**Schönberger Csaba Jakob NNÖ-elnök**

A fekvőrendőrrel kapcsolatban lenne javaslatom. Sötét, ködös, sáros időben nem látszódnak a fekvőrendőrök. Nincs tábla és hiába van felfestve, ha sáros, koszos az út, nem látszik. Én itt lakom, de egy idegen, aki nem tudja, nem ismeri az ha 50-nel is átszáguld rajta, elrepül.

**Sári László polgármester**

A héten került ez szóba, mert van fejajánlásban sárga festék, több csíkot tennénk rá, nem csak a két végére. A táblák sem ott vannak jelenleg. Ki kell találni még, hogy két oldalra is mit lehetne tenni. Betont semmiképp sem.

**Fónad István képviselő**

Demjénben láttam a sebességmérő készüléket. Ez milyen költséget vonhat maga után?

**Sári László polgármester**

Azonnal megkérdeztem, 1,5 millió forint az önkormányzatnak. Pontosan a Demjéni útra gondoltam. Megkérdeztem az Egerszalókit is, árban is van különbség.

**Burai József képviselő**

A Demjéni út esetében akkor semmilyen megoldás nincs?

**dr. Szász Kata jegyző**

Közforgalom előtt megnyitott út, nem zárható le. Nem korlátozható ott a közlekedés.

**Sári László polgármester**

Egyebekben egyéb észrevétel?

**Román István**

Köszöntök mindenkit. Először is szeretném megkérdezni, hogy ezzel a 20 milliós hitelkerettel az önkormányzatot milyen költség terheli? Jegyző kisasszonynak szeretném megköszönni, hogy elküldte az iratokat, át is olvastam és ki is derült számomra, hogy a pályázatíró 150 m2-es parkra nyújtott be pályázatot, a határozatnak megfelelően. De ebből nem derült ki számomra, hogy hogy lett 90 m2-es C típusú sportpark. Nem tudom polgármester úr erről te tudsz-e valamit mondani? Úgy gondolom, ha egy létesítmény épül az önkormányzat részéről, azt valakinek át kell venni. Arról nem is beszélve, hogy ennek a pályázatnak a kivitelezése nem úgy történt meg ahogy kellett volna, mert 150 m2-ből 90 m2 lett. Itt arra gondolok, amit a rendőrség is vizsgált, hogy itt járdának kellett volna lenni az úttest és sportpark között. Amikor én ezzel kapcsolatban a határozatot megkaptam a rendőrségtől, a határozatba az volt benne, hogy 768 db 40x40-es járdalap került lerakásra. Kimentem megnézni és kiderült, hogy tizenegynéhány darab került lerakásra. Megfellebbeztem a határozatot, majd érdekes, hogy a második határozat már úgy szólt, hogy 768 Ft/db. Ennyit a rendőrségnek a munkájáról. A faluközponton miét szűnt meg a játszótér?

**Sári László polgármester**

Azért szűnt meg, mert volt egy felülvizsgálat és megállapították, hogy míg a másik játszótér esetében megfelelnek a kritériumoknak, addig ebben az esetben ez nem felel meg, így a testület amellett döntött, hogy megszűnteti.

**dr. Szász Kata jegyző**

Mindkét játszótér esetében megrendelésre került ez a biztonsági felülvizsgálat. A Gárdonyi úti játszótérnél olyan előírásokat tartalmazott, amiket könnyen lehetett teljesíteni. A Fő útnál található viszont akkor, amikor elkészült akkor megfelelt a jogszabályi kereteknek. Ezek a jogszabályi keretek azonban idővel szigorúbbak lettek, így 2022.-ben mikor ez az ellenőrzés lezajlott, a játékoknak sem az esési távolsága, sem a játékok közötti távolság nem volt megfelelő, balesetveszélyesnek tekintette is vállalkozó, és a Fogyasztóvédelmi Hatóságnál is bejelentette, hogy Kerecsenden balesetveszélyes játszótér található. Ezt a játszóteret teljesen át kellett volna alakítani, bizonyos eszközöket leselejtezni.

**Román István**

Erről volt is határozat?

**dr. Szász Kata jegyző**

Igen, 2022 végén került sor erre a határozatra.

**Román István**

Valamikor augusztus-szeptember környékén jártam az orvosi szolgálati lakás felé és a repedések egyre nagyobbak. Nem tudom milyen intézkedés született, vagy született-e valami?

Egy alkalommal, mikor nem voltál itt, felvetettem jegyző kisasszonynak, hogy a mosodának az irodája miért működik itt? Azt mondtad, te engedélyezted. Ott nincs helyiség? Erről testületi határozat kellett volna, hogy az önkormányzat hozzájárul-e. Annak idején mikor egy illető be akart jelentkezni telephelyként, az önkormányzat nem járult hozzá. Itt meg használják az áramot stb.

**Sári László polgármester**

Lejárt a 2 perc. Én kettő percig adhatok neked szót. Megadtam, továbbit nem tesz lehetővé a rendelet. De ha írásba beadod a kérdésidet, itt az ülésen olvasom fel. A folyószámla hitelkeret, e nélkül a legtöbb önkormányzat működése egyszerűen nem lehetséges. Amikor érkezik 12 millió forint nettó finanszírozás és 18 millió forint a bértömeg, azt egész egyszerűen másképp nem lehet kigazdálkodni. Egy darabig nem lehetett működési hitelt felvenni, csak fejlesztésit, most már lehet működésit is felvenni. Nyilván ha felhasználjuk a hitelkeretet, annak van költsége, de ezt nem lehet kiszámolni, ez a végén derül ki. Amikor a bérkiegészítésre lehetett pályázni, akkor közel 490 önkormányzat nem pályázott, az a 490 önkormányzat nem veszi igénybe ezt a szolgáltatást. A sportparknál nem az önkormányzat volt a megrendelő, egy szervezet volt, ami azóta már meg is szűnt. Azt is ők javasolták, hogy D típusúra pályázzunk, de valószínű csökkentették a keretet, mert mindenhol szinte egyel kisebb típusú C típusú került kialakításra. Mi is azt a C típust nyertük meg. Sem a kivitelezésbe, sem a tervezésbe nem igazán szólhattunk bele. Nagyjából hasonló lesz a rekortán pálya is. Az orvosi szolgálati lakással kapcsolatban, tavasz folyamán lesz egy általános bejárás. Nyilván meg fogjuk nézni, hogy mik azok a hibák, amik a kivitelezések során nem jól elvégzett munka okán keletkeztek és mik azok amik tervezés vagy egyéb problémák miatt. Több hónapokon keresztül volt egy olyan vizesedés amire nem jöttünk rá, a kivitelezőtől kértünk segítséget, nem csináltak semmit. Mi is elkezdtünk mérni, aztán meghívtuk őket, hogy mérjünk már közösen és kiderült, hogy egy cső van elrepedve, a fal mögött onnan szivárgott a parketta alá. Mi ennek a költségeit a garanciális költségből levontuk. Hát nyilván vagy mi pereljük őket, vagy ők minket, de ebben az esetben mindenképp lesz egy ezt megelőző tárgyalás.

**dr. Szász Kata jegyző**

Az augusztus 23-ai soros-testületi ülésen került elfogadásra a 75/2022. –es határozat a faluközponton lévő játszótér megszűntetéséről.

**Sári László polgármester**

Tudja mindenki, hogy pályázatból működnek, és elég szigorú előírások vannak, és mivel ott napi szinten magas az ügyfélmozgás, ott ez a munkafolyamat nem valósítható meg. Miután ennek ránk nézve semmilyen költsége nincs, a napelem által termelt energiát optimálisabban használjuk ki, ezért született ez a döntés, de nincs akadálya, hogy a testület döntsön.

**Schönberger Csaba Jakob NNÖ-elnök**

Ha a sorompót nem sikerül létrehozni, akkor kamerát nem lehetne oda kihelyezni?

**Sári László polgármester**

A gokartpályások tesznek ki kamerát.

Amennyiben nincs más észrevétel, kérdés, a mai ülést bezárom.

Köszönöm a mai munkát.

kmf.

Sári László dr. Szász Kata

polgármester jegyző